**ΕΝΗΜΕΡΩΤΙΚΗ ΗΜΕΡΙΔΑ ΥΠΟ ΤΗΝ ΑΙΓΙΔΑ ΤΟΥ ΥΠΟΠΑΙΘ**

**«ΧΡΗΜΑΤΟΔΟΤΙΚΕΣ ΕΥΚΑΙΡΙΕΣ ΤΟΥ ΠΑΚΕΤΟΥ ΓΙΟΥΝΚΕΡ**

**ΣΤΟΧΕΥΜΕΝΕΣ ΔΡΑΣΕΙΣ ΓΙΑ ΤΗΝ ΕΝΙΣΧΥΣΗ ΤΗΣ ΕΠΙΧΕΙΡΗΜΑΤΙΚΟΤΗΤΑΣ ΤΗΣ ΠΕΡΙΦΕΡΕΙΑΣ ΚΡΗΤΗΣ ΜΕΣΩ ΤΗΣ ΔΙΑΣΥΝΔΕΣΗΣ ΜΕ ΤΗΝ ΕΡΕΥΝΑ»**

**ΕΛΚΕΘΕ, 28/4/2015**

**ΟΜΙΛΙΑ Κ.ΦΩΤΑΚΗ**

* Η παρουσίαση των κατευθύνσεων της πολιτικής που διαμορφώνουμε για Ε+Κ εδώ στην Κρήτη, την Περιφέρεια όπου η Μάθηση και η Έρευνα κατέχουν περίοπτη θέση με σημαντική εθνική και διεθνή απήχηση κι εμβέλεια.
* Θέτω άμεσα το κεντρικό ερώτημα:

Στις συνθήκες της κοινωνικής και οικονομικής κρίσης που αντιμετωπίζει η χώρα σήμερα, ποιος είναι ο ρόλος της Έρευνας, ποιος είναι ο ρόλος της Γνώσης.

* Η απάντηση είναι απλή όσο δύσκολη είναι η υλοποίησή της και έχει δύο σκέλη:
  + Η Έρευνα και η Γνώση μπορεί να αποτελούν ανάχωμα στην πνευματική, ηθική και υλική φτωχοποίηση και κατάπτωση της κοινωνίας, που είναι συνεπακόλουθα της κρίσης.
  + Η έρευνα και η Γνώση μπορεί να στηρίξουν το μέλλον της χώρας, να δημιουργήσουν προοπτική, να δώσουν ελπίδα, ιδιαίτερα στο σημαντικότερο κεφάλαιο που διαθέτει: Στους ανθρώπους της, τους νέους επιστήμονες και ερευνητές.
  + Παρά λοιπόν την κατάσταση έκτακτης ανάγκης που διαχειρίζεται η Κυβέρνηση, αναγνωρίζει αυτή την σημαντική προσφορά της Έρευνας, γι’ αυτό και καθαρά διακηρύσσω την πεποίθησή μας « Οι δαπάνες για την Έρευνα δεν αποτελούν κόστος αλλά επένδυση».
  + Η πολιτική που διαμορφώνουμε θα αποτυπωθεί σε σειρά νομοθετικών πρωτοβουλιών για την αντιμετώπιση παθογενειών 40 και πλέον ετών και αποσκοπούν στην προώθηση τριών κύριων στόχων:
* Η επιστημονική έρευνα να αποτελέσει στήριγμα για την Παιδεία και τον Πολιτισμό. Η Γνώση που παράγεται να στηρίξει τα δύο αυτά συγκριτικά πλεονεκτήματα της χώρας.
* η υψηλής ποιότητας επιστημονική Έρευνα να γίνει πρεσβευτής για την προβολή της χώρας στο διεθνή χώρο, κάτι που είναι τόσο αναγκαίο στις σημερινές συνθήκες.

και ο τρίτος στόχος:

* με την καινοτομία που προκύπτει από την αξιοποίηση των ερευνητικών αποτελεσμάτων, η επιστημονική Έρευνα να αποτελέσει μοχλό για την ανάπτυξη της χώρας.

Η επίτευξη αυτού του τελευταίου στόχου είναι και το μεγάλο στοίχημα, όχι μόνο για το παρόν αλλά και για το μέλλον της χώρας. Το θέμα είναι πολυσύνθετο και απαιτεί σοβαρές και στοχευμένες παρεμβάσεις σε ολόκληρη την αλυσίδα της Καινοτομίας, από τη βασική και εφαρμοσμένη Έρευνα έως την παραγωγή πλούτου με την ανάπτυξη καινοτόμων προϊόντων και τεχνικών. Η δραστική μείωση της γραφειοκρατίας, η θέσπιση κανόνων απλών, προσαρμοσμένων στην ευελιξία που απαιτεί η ερευνητική δραστηριότητα, είναι πρωταρχικής σημασίας.

Επιπλέον, η αξιοποίηση πόρων που μπορεί να προέλθουν από το κατάλληλο μείγμα δημοσίων και ιδιωτικών επενδύσεων καθώς και η εκμετάλλευση χρηματοδοτικών εργαλείων που μειώνουν το κόστος του χρήματος είναι καίριας σημασίας. Βεβαίως, πάντα στον πυρήνα αυτής της προσπάθειας θα βρίσκονται η διαφάνεια και η λογοδοσία ώστε να εξασφαλίζεται το δημόσιο συμφέρον. Μεταξύ πολλών άλλων, η διαμόρφωση υγιούς επιχειρηματικής κουλτούρας, η κινητοποίηση της κοινωνίας και το όφελος αυτής από τον πλούτο που παράγεται αποτελούν προτεραιότητα στο σχεδιασμό μας.

Τέλος, η επιδίωξη της επιστημονικής ποιότητας και αριστείας, ως άξονα που διατρέχει οριζόντια και τους τρεις παραπάνω στόχους είναι παρακαταθήκη και προϋπόθεση για να υπάρξουν αποτελέσματα μακράς εμβέλειας.

Την πολιτική αυτή αποσκοπούμε να διαμορφώσουμε και να αποτυπώσουμε σε νομοθετικές παρεμβάσεις που έχουμε προγραμματίσει.